**Zapisnik redne seje IO OZS, ki je potekala v torek, 6.1.2015 ob 20:00 v prostorih Športnega centra Triglav na Vodovodni ulici 35 v Ljubljani:**

**Dnevni red:**

1. Kandidat za člana Strokovnega sveta za vrhunski šport
2. Logotip OZS
3. Novi dres reprezentanc v OT
4. Kategorije SOL 2015
5. OCAD (nakup)
6. Vloga OZS za lidar podatke
7. Digitalizirana knjiga O-Tek in drugo gradivo
8. Pohvale in priznanja 2014 – prireditev
9. Cenik SI
10. Razporeditev sredstev za projekt Razvijamo OT med mladimi
11. Razno

**Prisotni:**
Klemen Kenda (OK Azimut), Vlado Sedej (OK Azimut), Ana Plavčak (Škofjeloški OK), Dušan Petrovič (OK Polaris), Jernej Zorman (OK Komenda), Jan Dovč (OK Tivoli), Ana Pribaković Borštnik (OK Tivoli), Andrej Borštnik (OK Tivoli), Boris Bauman (Mariborski OK), Jaka Piltaver (OK Brežice), Krešo Keresteš (OK Trzin)

**K 1**

Sklep: IO OZS predlaga Jako Piltavra (OK Brežice) za kandidaturo za člana Strokovnega sveta za vrhunski šport pri OKS. ***Soglasno sprejet.***

**K 2**

**Sklep:** Za projekt oblikovanja novega logotipa OZS se zadolži Krešo Keresteš. V čim širšem krogu poskusimo do naslednje seje definirati: ciljno publiko logotipa OZS in ideje za vsebino logotipa. ***Soglasno sprejet.***

**K 3**

Klemen je poročal, da Gregor Zupan (OK Komenda) izboljšuje predloge za reprezentančne drese OZS na podlagi vodil OKS. Predlogi morajo biti dokončani do konca meseca, da se lahko zagotovi pravočasno izdelavo za WSOC v Turčiji.

**K 4**

Glede kategorij SOL bo IO OZS odločal korespondenčno po zaključku prvega kroga prijav v SOL, ki se izteče 1. 2. 2015.

**K 5**

Klemen je poročal o dogovarjanju glede nakupa licenc OCAD za klube. Denar, ki bi ga OZS za potrebe nakupa licenc OZS lahko namenila, znaša 1500 EUR. Za ta denar pa bi želeli, da lahko klubom ponudimo licence OCAD 11 (vsaj standard edition).

**Sklep:** Klemen odločitev IO OZS sporoči OCAD-u in se pozanima o morebitni ugodnejši ponudbi. ***Soglasno sprejet.***

**K 6**

Do podakov snemanja Slovenije s pomočjo lidarja je težko priti, čeprav podatki že obstajajo. Podatki, dokler ne bodo preverjeni, ne bodo dostopni. V času, ko bodo podatki na voljo, bodo za potrebe OZS že nekoliko zastarali, zato bi OZS – tudi zaradi tega, ker ni smotrno izdelovati novih kart s slabših podlag – rada do podatkov prišla prej.

**Sklep:** Dušan bo klubom posredoval karto doslej preverjenih con. Klubi naj bi se odzvali z željami, za katera območja bi želeli pridobiti podatke. Dušan bo pripravil vlogo za pridobitev podatkov na MOP . ***Soglasno sprejet.***

**K 7**

**Sklep:** Skeniran priročnik Orientacijski tek se v PDF obliki objavi na spletnih straneh OZS. ***Soglasno sprejet.***

Dušan je povedal, da ima originalne filme za tisk priročnika. Bob je povedal, da lahko mogoče poskrbi za skeniranje filmov. Cilj skeniranja je visokokvaliteten PDF dokument. Tiskana verzija priročnika je namreč pošla.

**K 8**

18. marec 2015 je datum obeležitve 25. obletnice ustanovitve Orientacijske zveze Slovenije. Avgusta 2015 se začne tudi mednarodno leto kart pod okriljem Organizacije združenih narodov. Hitro nizanje idej je prineslo naslednje rezultate: obeležitev 25-letnice, prireditev “Orientacist leta” in obeležitev leta kart se pripravi na skupni prireditve jeseni 2015. Ob prireditvi se pripravi tudi (po možnosti potujoča) razstava kart.

**Sklep:** IO OZS potrjuje odbor za obeležitev 25-letnice OZS, ki ga sestavljajo: Krešo Keresteš, Klemen Kenda, Boris Bauman, Dušan Petrovič, Igor Bončina in Ana Plavčak. ***Soglasno sprejet.***

**K 9**

Vlado je predstavi predlog cenika uporabe SI. Predlaga, da ima za promocijske dejavnosti iz operativnih razlogov predsednik pristojnost odobritve brezplačne uporabe.

**Sklep:** Predsednik OZS ima pristojnost odločati o brezplačni uporabi Sistema SI za promocijske dejavnosti. ***Soglasno sprejet.***

**Sklep:** Predlagan cenik je potrjen (priloga k zapisniku). ***Soglasno sprejet***

Obravnava se predlog, da se za nagrajevanje skrbništva sistema SportIdent nameni 15% letne uporabnine Si Ident ter kartic ter v letu 2015 in naprej. Izplačilo se opravi konec koledarskega leta na podlagi poročila. Pozove se tudi morebitne kandidate za skrbnika opreme.

Razprava se nanaša predvsem na odnos do prostovoljnega dela v OZS in razlikovanja med prostovoljnim in plačanim delom. Mnenje vseh navzočih je, da gre za kočljivo temo in da si nikakor ne želimo, da bi prostovoljstvo zamrlo. Obstajajo funkcije, ki se jih ne da opravljati s klasičnim prostovoljnim delom – to so tiste funkcije, pri katerih posameznik ne napreduje, ki mu ne more biti izziv. Dušan se je zavzel, da bi pač te funkcije morale kolobariti in da se na vsakih let nekdo “žrtvuje”.

Poleg skrbnika sistema SI je podobna funkcija še blagajništvo, skrbništvo spletne strani.

Po daljši razpravi IO zaradi neusklajenega mnenja glasuje.

**Sklep:** IO OZS nagradi skrbnika sistema SportIdent z zneskom 15% letne uporabnine sistema SI (izposoja sistema in čipov). Sklep se začne izvajati z letom 2015. O novih pogojih se obvesti IO OZS in povpraša za morebitno kandidaturo za skrbnika sistema SI. **Proti sklepu sta Dušan in Jaka. Vzdržan Boris ter Andrej. Za sprejetje sklepa so Vlado, Klemen, Krešo in Ana. Jernej ni glasoval. Sklep je sprejet.**

**Sklep:** Obravnava se predlog, da se za nagrajevanje prejšnjemu skrbniku opreme povrne 10% za preteklo leto. ***Proti sklepu so Dušan, Boris, Jaka, Andrej, Krešo. Za sprejetje sklepa so Vlado, Klemen in Ana. Jernej ni glasoval. Sklep ni bil sprejet.***

**K 10**

**Sklep:** IO OZS potrjuje razporeditev sredstev programa Razvijamo OT med mladimi. ***Soglasno sprejet.***

**K 11**

**Sklep:** Koledar tekmovanj za prihodnje leto 2016 se uredi do konca septembra 2015. ***Soglasno sprejet.***

**Sklep:** Skupina za SI in TSK pripravita seznam nakupa potrebne opreme ter predlog nakupa medalj. ***Soglasno sprejet.***

Seja je bila zaključena ob 21:44.

Zapisala: Klemen Kenda in Ana Plavčak